Umulig kjærlighet på 1950-tallet
I 1952 ble romanen om et lesbisk forhold gitt ut under pseudonym og med merkelappen "kjærlighet som samfunnet forbyr". 
Nå er Patricias Highsmiths drama filmatisert. 

I 1952 utkom "The Price of Salt" signert forfatternavnet Claire Morgan. 
Det var altfor kontroversielt for Highsmith å tilstå at hun hadde skrevet om en gift overklassekvinne og en ung butikkdame som forelsker seg i hverandre og innleder et intimt forhold. 

Først i 1990 kom boka på ny under tittelen "Carol" og med Highsmith som forfatter. 

Nå spiller dyktige Cate Blanchett den sofistikerte, pelskledde Carol, en kvinne som er dypt ulykkelig i sitt ekteskap, men elsker barnet hun har fått med mannen. 
Hvilke vanskeligheter et lesbisk forhold fører til da paret skal skilles og ektefellene må enes om samværsretten til datteren, blir tematisert med brutal tydelighet. 
Hvordan får dere finne ut selv. 
Her bygger Highsmith visstnok på erfaringene til en tidligere kjæreste.65 år senere har regissør Todd Haynes laget en ytterst stilsikker filmatisering som tar 1950-tallstonen perfekt. 
Vanskeligst er det å tro på at den ulykkelige, velstående Carol Aird skulle falle for en ekspeditrise i et varemagasin, men Blanchett klarer å få det usannsynlige i affæren til å forsvinne. 
Mye av æren går også til Rooney Mara i rollen som unge, yndige Therese Belivet, en kvinne som er så usikker på egen legning at hun åpent tilstår at hun alltid lar seg lede og aldri setter foten ned. 

Når filmen er blitt en nytelse å se, skyldes det et eminent foto fra Edward Lachman som fanger inn ømheten og lengslene til de to kvinnene. 
I dag er lesbisk samliv akseptert i liberale, vestlige samfunn, men diskriminering fra reaksjonære miljøer i inn— og utland ligger stadig på lur. 
Derfor er det vel verdt å bli minnet på hvor mye smerte som følger med sosial stigmatisering og hvor enorm frihetsfølelsen er idet man endelig bryter ut av skapet. 
